**Saksdokument til ATM-utvalgsmøte nr. 5 - 2019**

**Møtetid: Fredag 29. november 2019 kl. 11:00 – 14:00   
Sted: Rådhuset, Øvre Eiker kommune, Hokksund**  
Forslag til dagsorden:  
  
**Sak 34/19 Referat  
Sak 35/19 Status og videre prosess Buskerudbysamarbeidet  
Sak 36/19 Ny belønningsavtale 2020-2021**

**Sak 37/19 Statlige midler til reduksjon av billettpriser på  
 kollektivtrafikk  
Sak 38/17 Buskerudbyens innspill til Nasjonal transportplan**

**Sak 39/17 Budsjett samarbeidsmidler 2020**

**Sak 40/17 Møteplan Buskerudbysamarbeidet 2020  
Sak 41/19 Status  
Sak 42/19 Eventuelt  
Sak 43/19 Valg av leder og nestleder i ATM-utvalget**

**Vedlegg**  
1. Referat fra møte i ATM-utvalget 20. september 2019 (vedlegg til sak 34/19)  
 **Separate vedlegg**1. Vedlegg til sak 35/19 – Avtale om Buskerudbysamarbeidet  
2. Vedlegg til sak 36/19 Brev fra Samferdselsdepartementet 8.oktober 2019 om  
 belønningsmidler for 2020-2021.   
3. Vedlegg til sak 36/19 Foreløpig rapport belønningsavtale 2018-2019  
   
  
Buskerudbyen, 20.11.2019

Roger Ryberg Bente Gravdal  
Leder av ATM-utvalget Leder adm. styringsgruppe**Sak 34/19 Referat fra forrige møte**Referat fra møte i ATM-utvalget 20. september 2019 følger som vedlegg 1. ***Forslag til konklusjon:*** *Referatet godkjennes*  
**Sak 35/19 Status og videre prosess Buskerudbysamarbeidet  
  
Hensikt med saken**  
Drøfte status og skissere muligheter videre for Buskerudbysamarbeidet uten Buskerudbypakke 2.

**Bakgrunn**I ATM-utvalgsmøte 20.09.2019 ble følgende vedtatt:

*«ATM-utvalget anbefaler at det arbeides videre for å nå målene og løse utfordringene i Buskerudbyen uten Buskerudbypakke 2. Det bør settes i gang et arbeid med å klargjøre rammer og føringer for en eventuell byvekstavtale for Buskerudbyen. Det anbefales at det også ses nærmere på aktuelle tiltak i eventuelle forhandlinger med staten. De nyvalgte politikerne tar endelig stilling til satsings- og tiltaksområder omtalt i saken og til videre framdrift.»*

**Viktig å opprettholde Buskerudbyens posisjon som nasjonalt prioritert byområde**

Etter felles innsats er Buskerudbyen prioritert nasjonalt (Nasjonal transportplan 2019-2029) blant ni større byområder som kan forhandle med staten om byvekstavtale og belønningsmidler. Denne posisjonen har gjort det mulig for Buskerudbysamarbeidet å motta 804,3 millioner kroner i statlige belønningsmidler for perioden 2010-2019. I Samferdselsdepartementets brev av 08.10.2019 loves det belønningsmidler på 2019 nivå (80 mill kr) inntil videreutviklet mål for nullvekst er fastsatt (senest 2021). Buskerudby-samarbeidet har i tillegg blitt tildelt 3 millioner i 2018-2019 av Kommunal og moderniseringsdepartementet til arbeid med arealtiltak i Buskerudbyen. I forslag til Statsbudsjett for 2020 er det satt av 20 millioner kroner i tilskudd til reduserte billettpriser på kollektivtrafikk i Buskerudbyen.

Samlet ligger Buskerudbyen altså an til å få nærmere 1 mrd kroner i statlige midler for perioden 2010-2021 til utvikling av areal- og transportsystemet lokalt.

En videreføring av Buskerudbysamarbeidet vurderes som strategisk viktig for å ivareta Buskerudbyens posisjon og unngå risiko for å gå glipp av statlige midler som belønningsmidler og byvekstavtalemidler i årene fremover.

Partnerne i Buskerudbysamarbeidet er også tjent med å stå sammen for å få gjennomslag nasjonalt for prioritering av samferdselstiltak i Buskerudbyen i Nasjonal transportplan 2022-2033.

**Samarbeid viktig for å løse felles utfordringer**

Et fortsatt Buskerudbysamarbeid er også viktig for å løse dagens og fremtidige utfordringer. Buskerudbyen utgjør et felles bo- og arbeidsmarked med stor grad av pendling mellom kommunene, som vist i tabell 1 under. Med andre ord strekker areal- og transportutfordringene seg ut over kommunegrensene og bør løses i tett samarbeid mellom partnerne. Tabellen viser også at det er mange som pendler ut og inn av Buskerudbyen. Det synliggjør behovet for også å samarbeide om gode transportløsninger til og fra Buskerudbyen, spesielt i retning Oslo-området.

Tabell 1 Sysselsetting, pendling

|  |  |  |  |  |
| --- | --- | --- | --- | --- |
|  | **Andel av Buskerudbyens arbeidsplasser** | **Egendekning av arbeidsplasser** | **Utpendling i prosent av yrkesaktive** | **Innpendling i prosent av arbeidsplasser** |
|  | **2010 2018** | **2010 2018** | **2010 2018** | **2010 2018** |
| **Drammen** | 45,7% 46,2% | 109,2% 110,4% | 44 % 47 % | 49 % 52 % |
| **Kongsberg** | 21,0% 19,2% | 118,4% 113,7% | 18 % 23 % | 31 % 32 % |
| **Øvre Eiker** | 7,9% 8,0% | 69,7% 66,3% | 60 % 63 % | 41 % 44 % |
| **Nedre Eiker** | 9,1% 9,8% | 59,5% 63,7% | 67 % 70 % | 45 % 53 % |
| **Lier** | 16,3% 16,8% | 101,3% 99,8% | 62 % 65 % | 63 % 66 % |
| **Buskerudbyen** | **100 % 100 %** | **97,7 % 97,1%** | **25 % 28 %** | **2 4 % 26 %** |

Kilde SSB: 03321 Sysselsatte (15-74 år), etter arbeidssteds- og bostedskommune. Pendlingsstrømmer. 4. kvartal (K) 2000 – 2018.

Det er ventet over 30.000 flere innbyggere i Buskerudbyen de neste 20 årene (SSB MMMM 2018). Dersom dagens reisevaner ikke endres vil fremkommelighetsproblemene øke i årene framover. Dette vil gi dårligere bymiljø, økte transportkostnader og utslipp, samt redusert trafikksikkerhet dersom ikke tiltak settes i verk. Gjennom Buskerudbysamarbeidet står man sterkere rustet til å møte disse utfordringene enn som enkeltaktører.

**Samarbeid viktig for å nå felles målsettinger**

Buskerudbysamarbeidet ble inngått i januar 2010 og fornyet av ni partnere i 2015. Samarbeidsavtalen følger som separat vedlegg 1. Samarbeidet legger til grunn visjon og mål vedtatt i felles areal- og transportplan Buskerudbyen 2013-23.

Buskerudbysamarbeidets visjon er å utvikle en bære- og konkurransekraftig byregion av betydelig nasjonal interesse. Samarbeidets fire hovedmål er:

1. Utbyggingsmønster og transportsystem skal være klimavennlig
2. Transportsystemet skal være effektivt og rasjonelt for alle brukere
3. Det skal legges til rette for attraktive byer og tettsteder i alle kommuner
4. Det skal legges til rette for godt samarbeid med tilgrensende kommuner og regioner med formål å samordne felles strategier for å møte utfordringer innen arealutviklingen og transportsystemet.

De fem prioriterte resultatområdene i samarbeidsavtalen er fortsatt aktuelle:

* Attraktiv by- og stedsutvikling og en arealutvikling med mindre behov for biltransport.
* Effektive transportløsninger for næringslivet.
* Kollektivtransporttilbud som kan konkurrere med bilen.
* God tilrettelegging for sykkel som transportform.
* Reduksjon av klimautslipp fra transport.

Samarbeidsavtalen forplikter også partnerne til å bidra til en samordnet og klimavennlig areal- og transportpolitikk som følger opp både lokale, regionale og nasjonale mål. Sentralt i dette står nullvekstmålet, hvor trafikkveksten i persontrafikken i byområdene må tas av kollektivtrafikk, sykkel og gåing. En viktig del av det videre arbeidet blir å se hvordan de felles vedtatte målene kan nås uten Buskerudbypakke 2.

**Buskerudbysamarbeidet er viktig for å sikre effektiv samhandling og gjennomslagskraft**

I 2020 vil Buskerud fylkeskommune inngå i Viken fylke med egen vegadministrasjon, og Statens vegvesen omorganiseres. Det nye fylkesmannsembetet i Oslo og Akershus, Buskerud og Østfold er lokalisert med hovedsete i Moss fra 2019. Nye Drammen kommune (Drammen, Nedre Eiker og Svelvik) settes i funksjon fra årsskiftet.

Med disse endrede rammebetingelsene er det viktig å opprettholde Buskerudbysamarbeidet for å kunne bidra til effektiv og god samhandling, og for å sikre gjennomføringskraft på tvers av kommuner og sektorer.

Viken fylkeskommune vil bestå av 51 kommuner. Dette et en helt ny situasjon hvor det vil være avgjørende å stå sammen i et regionalt samarbeid for å sikre innflytelse og gjennomslag i konkurranse med andre byområder.

**Mulige satsingsområder for Buskerudbysamarbeidet framover**

Mye av Buskerudbyens arbeid har de senere år vært rettet inn mot gjennomføring av en rekke tiltak for belønningsmidler (Buskerudbypakke 1) og planprosess for Buskerudbypakke 2. I tillegg er det blant annet utarbeidet Areal- og transportplan Buskerudbyen 2013-23, kollektivtrafikkutredninger, regional sykkelplan, felles gåstrategi samt plan for innfarts- og pendlerparkeringer.

Skrinlegging av Buskerudbypakke 2 gir behov for å se nærmere på andre måter å nå målene og løse felles utfordringer på. Mye av det omfattende utredningsarbeidet som er gjort vil kunne komme til nytte, men det må også tenkes nytt. Det blir viktig å se hva man kan få til for mindre ressursbruk, og hvordan utfordringer innen byutvikling, areal og transport kan løses under nye rammebetingelser.

*Aktuelle satsingsområder og finansieringskilder*

Belønningsmidler

En sentral del av Buskerudbysamarbeidets videre arbeid blir å forvalte belønningsmidlene for å løse felles utfordringer og sikre måloppnåelse. Belønningsordningen er en incentivordning som skal bidra til å nå nullvekstmålet. Ordningen skal stimulere til bedre framkommelighet, miljø og helse i storbyområdene ved å dempe veksten i personbiltransport og øke antallet kollektivreiser på bekostning av reiser med personbil ([www.regjeringen.no](http://www.regjeringen.no)).

Belønningsmidlene har i hovedsak vært knyttet til følgende tiltaksområder som alle vurderes som viktige for en videre samferdselssatsing:

* **Forbedring av kollektivtilbudet:** Opprettholdelse av forsterket drift og utvikling av støttesystemer (f eks sanntidsinformasjon, billettsystem, informasjon, elektrifisering m.m.)
* **Forbedring av infrastrukturen for kollektivtrafikken, inklusiv knutepunkter og pendlerparkeringer**
* **Tiltak for syklende**: Tiltak i regional og lokale sykkelplaner, sykkelparkering, elektrisk bysykkelordning m.m.
* **Tiltak for attraktiv byutvikling, raskere reiser, bedre miljø og smart transport, inklusiv videreutvikling av parkeringspolitikken og tiltak for gående.** Her vil det også kunne være aktuelt med samarbeidsprosjekter med næringslivet f. eks. Hjem-jobb-hjem etter modell fra Stavangerområdet.
* **Arealutvikling, felles kunnskapsgrunnlag og kommunikasjon**

Innen dette tiltaksområdet inngår blant annet:

* + Areal- og transportplan Buskerudbyen:

Oppfølging og eventuelt rullering av vedtatt Areal- og transportplan 2013-2023 for Buskerudbyen. En felles areal- og transportplan vil være et viktig grunnlag for en eventuell byvekstavtale.

* + Arealtilskudd:

Buskerudbyen har som ett av ni prioriterte storbyområder blitt tildelt 3 millioner fra Kommunal- og moderniseringsdepartementet i 2018-2019 til planarbeid i prioriterte utviklingsområder.

* + Felles kunnskapsgrunnlag:
    - Trafikkdata for å følge utvikling og måloppnåelse
    - Varehandelsanalyse
    - Køkostnader og fremkommelighet for næringslivets transporter

Byvekstavtale.

For å kunne opprettholde dagens forsterkede busstilbud og ha muligheten til å gjennomføre andre samferdselstiltak er Buskerudbysamarbeidet helt avhengige av å få tildelt belønningsmidler også i årene som kommer. Regjeringen er klare på at Belønningsordningen som separat ordning vil fases ut, og at belønningsmidlene vil bli videreført i byvekstavtaler. Det vurderes derfor som avgjørende at Buskerudbysamarbeidet jobber for å få på plass en byvekstavtale.

En byvekstavtale er også av stor betydning fordi en slik avtale både vil gi vesentlig mer forutsigbare rammer til å utvikle transportsystemet og byområdet over tid og tilgang til ytterligere statlige midler. I NTP 2018-2029 er det satt av 66,4 mrd. kr til byvekstavtaler og belønnings-ordningen. Av disse kan Buskerudbyen forhandle om en andel av de 42,4 mrd. kr som er satt av til belønningsmidler (17 mrd), og til programområdemidler til kollektiv-, gang- og sykkeltiltak langs riksveg (24 mrd) og til utvikling av stasjoner og knutepunkt på jernbanenettet (1 mrd).

I det videre arbeidet vil det da bli viktig å klargjøre rammer og føringer for en eventuell byvekstavtale for Buskerudbyen, og forberede grunnlaget for aktuelle tiltak i eventuelle forhandlinger med staten.

Tidspunkt for eventuell forhandling om byvekstavtale for Buskerudbyen vil kunne påvirkes av følgende forhold omtalt i regjeringsavtalen av 23.08.:

* + De fire største byene skal ferdigforhandles først
  + Videreutviklet nullvekstmål skal fastsettes først
  + Utredning av krav til egenandel
  + Gjennomgang av statens styringssystem for byvekstavtaler

Nasjonal transportplan. Felles innspill og posisjonering i Nasjonal transportplan 2022-2033 for satsing på veg, kollektivtransport, sykkel, gange og forsterket jernbanetilbud i Buskerudbyen, inkl. stasjons- og knutepunktutvikling.

Forslag til nytt satsingsområde: ny teknologi og smart byutvikling

Ny teknolog kan gi smart byutvikling og bedre utnyttelse av eksisterende transporttilbud. Dette er omtalt i gjeldende NTP og sist i ekspertrapporten “Teknologi for bærekraftig bevegelsesfrihet og mobilitet” bestilt av Samferdselsdepartementet. Det vurderes som viktig å se nærmere på hva dette kan bety for Buskerudbyen i en ny situasjon med mindre ressurser.

Ny teknologi og smartby-utvikling er et strategisk viktig område i NTP og det er ventet økt satsing på dette i neste NTP. Buskerudbyen vil med Kongsbergmiljøet kunne ha potensiale til å innta en ledende posisjon nasjonalt i gjennomføring av pilotprosjekter for bruk av ny teknologi og smartby-løsninger. Dette kan spilles inn i NTP-prosessene. Eksempler på aktuelle prosjekter i Buskerudbyen kan være:

* Bedre utnyttelse av eksisterende vegkapasitet med dynamisk feltstyring f eks reversible felt/feltprioritering
* Tilrettelegge for bedre tilgjengelighet og fleksibel mobilitet til nytt sykehus, blant annet gjennom å gjøre kollektivtransport, sykkel og gange mer attraktivt og ved å ta i bruk ny teknologi og dele-/mikromobilitet eller ferjeløsning.
* Dynamisk tilfartskontroll på sideveger/i kryss for å prioritere kollektivtrafikk og styre trafikkavvikling.
* Knutepunktutvikling/jernbanestasjoner: ny teknologi, mikromobilitet, «last mile» og delingsløsninger for å gjøre kollektivtrafikk mer attraktivt som reisemiddel.
* Elektrifisering av bussparken
* Mobilitetspunkt ved knutepunkter i kollektivtransportsystemet, og for eksempel ved innfartsparkeringer og barnehager.
* Samordning av billettløsninger og transportløsninger for sømløse reiser
* Utprøving av selvgående feiemaskin for gang- og sykkelveger
* Miljødashboard, etter modell fra smartere transport Bodø, for å bevisstgjøre og engasjere innbyggere og virksomheter til å velge mer miljøvennlige transportformer.
* Smart varelevering i byområder
* Samarbeid med næringslivet om miljøvennlig transport
* Sensorbasert parkeringsteknologi
* Autonome transportmidler

I tillegg til de ovennevnte satsingsområdene kan det bli aktuelt å igangsette utredninger av aktuelle enkeltprosjekter.

**Kort oppsummert**

Et videre Buskerudbysamarbeid er viktig for å:

* Opprettholde Buskerudbyens posisjon som nasjonalt prioritert byområde
* Løse felles utfordringer i byområdet
* Sikre effektiv samhandling og gjennomslagskraft regionalt og nasjonalt
* Sikre Buskerudbyen midler til viktige satsingsområder

***Forslag til konklusjon:*** *Det arbeides videre for å nå målene og løse utfordringene i Buskerudbyen uten Buskerudbypakke 2. Det bør settes i gang et arbeid med å klargjøre rammer og føringer for en eventuell byvekstavtale for Buskerudbyen. Det anbefales at det også ses nærmere på aktuelle tiltak i eventuelle forhandlinger med staten. Det fremmes en sak om dette i første ATM-utvalgsmøte i 2020.*

**Sak 36/19 Ny belønningsavtale 2020-2021**

**Hensikt med saken**  
Orientere om status i arbeidet med ny belønningsavtale med Samferdselsdepartementet for 2020-2021.

**Bakgrunn**Søknad om forlengelse av belønningsavtale for 2018-19 til 2020-21 ble etter behandling i ATM-utvalget 21. juni 2019 oversendt Samferdselsdepartementet. I søknaden er målsettingen at det skal bli bedre fremkommelighet, miljø og helse i Buskerudbyen. Persontransporten med bil skal ha nullvekst i avtaleperioden. Mål for trafikkutvikling skal nås gjennom tiltak for å fremme kollektivtransport, sykkel og gange, arealpolitiske virkemidler, parkeringspolitikk og ytterligere samferdselssatsing, i tillegg til belønningsmidler.

Innsatsområder som anses spesielt viktige for Buskerudbyen er

• Videreføring av styrket busstilbud og øke bussenes fremkommelighet

• Videreutvikling av en helhetlig parkeringspolitikk og teknologiimplementering for   
 attraktive, levende byområder, smarte reiser og bedre miljø

• Videreutvikling av sykkeltilbudet

Det er søkt om 230 mill. kr for perioden 2020-21, fordelt slik: 2020: 110 mill. kr, 2021: 120 mill. kr.

I brev fra Samferdselsdepartementet 8. oktober 2019 ble Buskerudbysamarbeidet bedt om å utarbeide en foreløpig evaluering av nåværende belønningsavtale etter oppgitte måle- kriterier. Rapporten vil danne grunnlaget for en ny belønningsavtale for 2020/2021. Hvis rapportering ble sendt inn i løpet av oktober måned, opplyste departementet at avtalen kan sluttbehandles innen utgangen av november. Kopi av brevet følger som separat vedlegg.

Rapporten ble oversendt Samferdselsdepartementet 31. oktober 2019. Den ble utarbeidet på bakgrunn av dialogmøtene som ble avholdt med partnerne i oktober når det gjelder bruk av belønningsmidlene og gjennomføring av tiltak. Statens vegvesen, Brakar og Vy bidro på kort varsel med trafikktall for personbil og passasjertall for kollektivtrafikken. Rapporten følger som separat vedlegg.

Rapporten viser at gjeldene handlingsplan for perioden 2018-19 er på 170,899 mill. kr. Alle midlene er disponert og tiltak vil bli gjennomført i løpet av 2020. Grunnet skrinleggingen av Buskerudbypakke 2 før sommeren 2019 ble det behov for å omdisponere flere tiltak som gikk på planlegging av prosjekter som var prioritert som del av denne bypakken. I tillegg ble det behov for å sikre midler til første halvår 2020 for å opprettholde det utvidede busstilbudet. Dette forsinket bruken av belønningsmidler for 2019.

De fleste av tiltakene som ikke er ferdigfakturert er igangsatt eller under planlegging og gjennomføres i løpet av 2020. Den største bevilgningen på 37,9 mill. kr som gjenstår vil gå til forsterket bussdrift ut 2019 og første halvår 2020. Ikke påløpte midler på tiltaksområde 2 og 3 går til å forbedre infrastrukturen for kollektivtrafikken og infrastrukturtiltak sykkel. Det er forventet at noen av disse tiltakene vil bli ferdigstilt før nyttår, mens større tiltak med oppstart andre halvår 2019, vil først ferdigstilles i 2020.

**Resultater og nøkkeltall**Kommunene i Buskerudbyen hadde en befolkningsvekst på til sammen 0,6 prosent i 2018, dvs. 1022 flere innbyggere, til i alt 166 867 innbyggere per 31.12.2018. I 2019 ligger det an til en litt høyere befolkningsvekst. I de to første kvartalene i 2019 har befolkningen økt med til sammen 990 innbyggere, mens befolkningsøkningen de to første kvartal 2018 var tilsammen 686.

*Befolkningsvekst i kommunene i Buskerudbyen fra 1.1.2018 til 1.1.2019 og de 6 første månedene i 2018 sammenlignet med de seks første månedene i 2019.*

  
  
Den positive utviklingen mht. passasjertall for kollektivtrafikken i Buskerudbyen med en økning på 2,7 prosent samlet for tog og buss i 2018 ser ut til å fortsette også i 2019. De 8 første månedene i 2019 melder Vy og Brakar om økning på henholdsvis 2,7 prosent flere togpassasjerer og ca 4 % flere busspassasjerer. Det gir en samlet økning for tog og buss på 3,5 % per 1.9.2019. Passasjertrafikken for tog har flatet ut fra den tidligere høye veksten, men ser ut til å ha tatt seg litt opp igjen fra 2018 til 2019. Passasjertallene for buss viser fortsatt fin vekst.

Byindeksen som skal vise utvikling i personbiltrafikken foreligger for de 9 første månedene i 2019 (Byindeks Buskerudbyen 2016-september 2019, Statens vegvesen, 30. oktober 2019). I datagrunnlaget inngår også næringstransport med kjøretøy under 5,6 m da det ikke er mulig å skille disse fra andre kjøretøy. Det er heller ikke tatt hensyn til ren gjennomgangs-trafikk.

*Byindeks Buskerudbyen 2016-september 2019, Statens vegvesen, 30. oktober 2019. Endring i trafikkmengde*

|  |  |
| --- | --- |
| **Periode** | **Endring i trafikkmengde (%)** |
| 2016-2017 | -0,2 |
| 2017-2018 | -0,1 |
| 2018-2019 | 0,1 |

Som det fremgår av tabellen har det vært 0-vekst i personbiltrafikken i avtaleperioden 2018-september 2019. I 2018 var det en nedgang med 0,1 % og en tilsvarende økning i 2019. Samlet sett for perioden 2016-september 2019 har det vært en nedgang i personbiltrafikken på 0,2 %.

Foreløpige tall for Reisevaneundersøkelsen 2018 for Buskerudbyen viser økning i kollektivandelen, økning i sykkelandelen, økning i gangeandelen og nedgang i andelen bilførere, sammenlignet med Reisevaneundersøkelsen 2013/14. Dersom tilbud fra Samferdselsdepartementet om belønningsavtale for 2020/2021 foreligger før møtet i ATM-utvalget 29. november ettersendes avtaleforslaget, evt. legges fram i møtet.   
Når avtalen er signert av ordførerne, behandles den i kommunestyrene i Kongsberg, Øvre Eiker, Drammen og Lier og i Viken fylkesting.

I følge samarbeidsavtalen ivaretar ATM-utvalget rollen som koordinerings- og styringsorgan for avtale med SD om belønningstilskudd for kollektivtransport og mindre bilbruk. Dette innebærer bl. a. prioritering av tiltak innenfor de årlige økonomiske rammer.   
  
Administrasjonen utarbeider forslag til handlingsplan som behandles i første ATM-utvalg på nyåret. ATM-utvalgets vedtak i juni om å i størst mulig grad å sikre at dagens forsterkede busstilbud kan opprettholdes er en viktig føring.   
  
Under følger prosess for utarbeidelse av handlingsplan belønningsavtale 2020/21

* Oktober 2019 Dialogmøter med partnerne med drøfting av innretning og aktuelle   
   tiltak
* 17. okt. 2019 Fagrådsmøte drøftingssak om prinsipper og framdrift
* 30. okt. 2019 Frist for foreløpig rapportering belønningsavtale 2018/19
* 1. nov. 2019 Nærmere dialog og frist for innspill på tiltak fra partnerne.
* 15. nov 2019 Drøfting av rammer i til handlingsplan 2020/21 i administrativ  
   styringsgruppe/fagrådet.
* Nov. 2019 Tilbud fra SD om belønningsavtale 2020/21
* 29. nov 2019 ATM-utvalgsmøte. Inngåelse av ny belønningsavtale 2020/21.

Anbefale belønningsavtalen til behandling i kommunestyrene og  
 fylkestinget.

* 17. Jan. 2020 Forslag til handlingsplan 2020/21 behandles i fagrådet
* 31. Jan. 2020 Forslag til handlingsplan 2020/21 anbefales av administrativ   
   styringsgruppe.
* 1. feb. 2020Frist for rapportering belønningsavtale 2018/19 til SD.
* 14 Feb. 2020ATM-utvalget. Behandling av handlingsplan 2020/21 med tiltaksplan  
   2020. ATM-utvalget har etter samarbeidsavtalen fullmakt til å vedta  
   tiltaksplanen.
* Mars .. 2020 Godkjenning i by-/kommunestyrer og fylkesting av belønningsavtale  
   2020/21 vedlagt handlingsplan 2020/2021

***Forslag til konklusjon:*** *Saken tas til orientering.*

**Sak 37/19 Statlige midler til reduksjon av billettpriser på**

**kollektivtrafikk**

**Hensikt med saken**Se på alternativer for å redusere billettprisene på kollektivtrafikk  
 **Saksframlegg**I forslaget til statsbudsjettet for 2020 som ble lagt frem 7. oktober, er det satt av 100 millioner kroner i tilskudd til reduserte billettpriser på kollektivtrafikk til de fem byområdene; Tromsø, Kristiansand, Grenland, Buskerudbyen, Nedre Glomma. Av disse skal 20 millioner kroner gå til Buskerudbyen. Statsbudsjettet vedtas endelig i Stortinget i midten av desember.

Brakar utreder alternative måter å innrette bruken av 20 mill. kr til lavere billettpriser på kollektivtrafikk i Buskerudbyen. De legger følgende forutsetninger til grunn:

* Må være mulig teknisk.
* Må ikke føre til økonomiske belastning Brakar ikke kan bære – utenfor Buskerudby-området eller sprenge kapasitet.
* Må være i takt med prosesser i Viken.

Alternativer det jobbes med:

* Alt 1. Redusere pris på enkeltbillett i alle soner. Vil gi billigere pris jevnt over.
* Alt. 2 Innføre bytakst i «byene» i Buskerudbyområdet. Vil gjøre kortere reiser billigere, men vil være omtrent samme pris fra f.eks. Drammen – Mjøndalen.

Administrativ styringsgruppe ønsker at alternativer og konsekvenser legges fram for ATM-utvalget i møte 29. november 2019.

***Forslag til konklusjon:*** *Saken drøftes.*

**Sak 38/17 Buskerudbyens innspill til Nasjonal transportplan  
 2022-33**

**Hensikt med saken**Redegjøre for videre prosess når det gjelder muligheten til å gi innspill til kommende Nasjonal transportplan (NTP 2022-33). Ta stilling til om Buskerudbyen skal gi innspill Nasjonal transportplan.

**Bakgrunn**Buskerudbyen har tidligere gitt innspill til Nasjonal transportplan (NTP 2018-29) i flere omganger; både når det gjelder transportetatenes arbeid med utfordringer og i utrednings- og analysefasen og til selve planforslaget fra transportetatene. Videre har Buskerudbyen gitt innspill til Transport- og kommunikasjonskomiteen forut for sluttbehandling av NTP i Stortinget.

Arbeidet med ny Nasjonal transportplan er nå lagt om og transportetatene vil ikke lede arbeidet med å lage et forslag til NTP. Arbeidet ledes nå av Samferdselsdepartementet.

**Saksutredning**Buskerud fylkeskommune orienterte i ATM-utvalgsmøtet 21. juni 2019 om arbeidet med Nasjonal transportplan 2022-33.

* *«Samferdselsstatsråd Jon Georg Dale inviterte Akershus, Buskerud, Østfold, Oppland og Hedmark fylkeskommunar og Oslo kommune til møte 28. mai 2019 på Fylkeshuset Buskerud. Formålet med møtet var å få presentert og drøfta dei viktigaste utfordringane når transportsystemet i regionane skal utviklast framover. Med utgangspunkt i innspela som hadde frist 10. mai, var ønskje å diskutere kva utfordringar som er dei mest sentrale når ny NTP skal utarbeidast. Utfordringsmøta dannar grunnlag for den vidare NTP-prosessen».*
* *«I denne NTP-prosessen har statsråden ønskt ei tidleg involvering av regionalt nivå og prosessen er lagd opp i fasar. I denne fyrste fasen vert hovudutfordringane til regionane diskutert, som skal gi grunnlaget for neste runde med innspel knytte til prioriteringar. Vinteren/våren i 2020 planlegg statsråden ein ny møteserie med fylkeskommunane og storbyane om prioriteringar. Formålet er å gjere NTP-prosessen og dialogen mellom forvaltningsnivåa målretta og fruktbar for alle partar.*

Buskerud fylkeskommune er opptatt av å rigge gode medvirkningsprosesser. Det er holdt møter med alle regionrådene i Buskerud før Viken fellesnemd avga sitt innspill 7. mai 2019 når det gjelder de mest sentrale utfordringer: <https://www.regjeringen.no/contentassets/423f54a605214898a67dc5420996c8cf/ntp-2022-2033-innspill-fra-viken-fk---akershus-buskerud-ostfold.pdf>

Regionvis møte for Oslo, Innlandet og Viken ble holdt i Drammen 28. mai. Fylkene presenterte sine utfordringer. Det ble gitt indikasjoner for videre prosess med slik framdrift:

* Høst 2019 invitasjon til å prioritere. Fylkeskommunen vil ha en prosess mot kommunene/kommuneregionene i hele Viken.
* Vinter/vår 2020 skal prioriteringene oversendes SD. Samling med kommunene/ kommuneregionene knyttet til det samferdselsdepartementet etterspør av innspill våren 2020
* Vår 2020 vil det på nytt være 5 regionale møter med SD og deretter høring.
* Stortingsmeldingen om ny NTP legges fram og behandles av Stortinget våren 2021.  
  <https://www.regjeringen.no/no/tema/transport-og-kommunikasjon/nasjonal-transportplan/ntp-2022-2033-i-arbeid-ny/nasjonal-transportplan-2022-2033---i-arbeid/id2643246/>

**Videre prosess og innhold i et evt innspill fra Buskerudbyen**

Prosess høsten 2019 og vinteren 2020:

* Fylkeskommunen har varslet kommunene om drøftingsmøte 2. desember. Her vil det bli orientert om fagutredninger som transportetatene har utarbeidet og om videre prosess.
* Samferdselsdepartementet varslet i møte 15.11 at det i nær framtid vil komme ny bestilling til fylkeskommunene om innspill (prioriteringer).
* Prioritering fra fylkene skal leveres innen våren (1. mai). Det vil være aktuelt å ha en politisk sak i fylkestinget i Viken i mars/april.

Dersom Buskerudbyen ønsker å gi innspill til NTP 2022-33, så bør et forslag til innspill behandles i ATM-utvalget i februar slik at dette kan inngå som grunnlag i Viken sin videre behandling. Et innspill vil kunne ta opp bl.a. følgende tema:

* Videre satsing på togtilbud i Buskerudbyen med forsterket togtilbud til Hokksund og Kongsberg.
* Videreutvikling av jernbanestasjoner/kollektivknutepunkter i Buskerudbyen.
* Riksveginvesteringer (bl.a. Holmenbru, Strømsåstunnel, Rv35, E134)
* Behov for ny teknologi og fremtidsrettet mobilitet, inkludert sømløse kollektivreiser
* Vurdere behov for statlige investeringer til infrastruktur kollektiv langs riksveger
* Behov for statlige investeringer til infrastruktur sykkel (riksveger og riksvegruter i Buskerudbyen)
* Etablering av Byvekstavtale for Buskerudbyen med langsiktig forutsigbarhet for belønningsmidler; bl.a. til styrket kollektivtilbud.
* M.m.

Administrativ styringsgruppe behandlet saken i møte 19. november og ***anbefaler slik konklusjon:*** *Buskerudbysamarbeidet gir innspill til kommende Nasjonal transportplan 2022-2033. Et forslag til innspill behandles i ATM-utvalget i februar 2020.*

**Sak 39/17 Budsjett samarbeidsmidler 2020**

**Hensikt med saken**Vedta budsjett samarbeidsmidler 2020.

**Saksframlegg**  
Buskerudbysamarbeidets budsjett består av to deler: Del 1. Belønningsmidler finansiert av Samferdselsdepartementet i tråd med avtale om belønningsmidler. Del 2. Samarbeidsmidler finansiert av partnerne selv, i tråd med samarbeidsavtalen

**Budsjett belønningsmidler 2020**Det ble inngått ny belønningsavtale for perioden 2018-2019 den 25. mai 2018 på til sammen 166 mill. kr, med 86 mill. kr i 2018 og 80 mill. kr i 2019. Midlene er utbetalt fra SD. Det er søkt om 110 mill. kr for 2020 og 120 mill. kr for 2021. Samferdselsdepartementet sier i brev av 8. oktober 2019 at de tar sikte på rask behandling av Buskerudbyen sin søknad med sluttbehandling innen utgangen av november og at belønningsmidlene videreføres på 2019-nivå frem til videreutviklet mål for nullvekst er fastsatt (senest 2021). ATM-utvalget vil få forslag til handlingsplan for belønningsmidler 2020 til behandling i første møte på nyåret, etter at avtalen om belønningsmidler er inngått.

**Budsjett samarbeidsmidler 2020**ATM-utvalget vedtok budsjett 2019 for Buskerudbysamarbeidet i møte 15. februar 2019 sak 9/19 med en total ramme på 3.350.000, som er i tråd med hovedmodellen for finansiering i samarbeidsavtalen. Fordelingen mellom partnerne var slik:

*Inntekter Kr*

Statens vegvesen 350.000,-

Jernbanedirektoratet 350.000,-

Fylkesmannen i Buskerud 350.000,-

Buskerud fylkeskommune 650.000,-

Drammen kommune 650.000,-

Kongsberg kommune 250.000,-

Øvre Eiker kommune 250.000,-

Nedre Eiker kommune 250.000,-

Lier kommune 250.000,-

Totale inntekter 3.350.000,-

Samarbeidsmidlene går i tråd med vedtatt budsjett for 2019 i hovedsak til planlegging, koordinering i form av lønnskostnader for daglig leder, prosjektleder og administrativ ressurs (frikjøpt deltid fra Øvre Eiker kommune). Prosjektleder kommunikasjon, prosjektleder sykkel (faste stillinger), prosjektleder areal og transport (engasjement) og prosjektleder samferdsel (engasjement) finansieres av belønningsmidler.

Øvrige utgifter i 2019 er:

* Kostnader til drift av sekretariatet (leie av kontorer, kontorutstyr, it-drift, arkiv, m.v.)
* Møtekostnader for samarbeidets organer (arbeidsgrupper, fagråd, adm. styringsgruppe og ATM-råd)
* Kompetanseutvikling for ansatte medarbeidere.

Det råder usikkerhet rundt rammen for 2020-budsjettet på noen områder:

* Fylkesmannen i Oslo og Viken.   
  Fylkesmannen varslet i epost 17. desember 2018 at de å trekke seg ut av samarbeidet dets nåværende form, og at Fylkesmannens avtalte bidrag til driftsfinansiering vil opphøre fra 1.1.2020. Fylkesmannen i Oslo og Viken har behov for å se nærmere på sin organisering av arbeidet knyttet til byvekstavtaler og sier videre at oppsigelsen av avtalen derfor mest er av formell karakter, slik at de ved inngangen til nytt fylkesmannsembetet kan vurdere dette i en helhet opp mot de andre byområdene også.
* Drammen kommune i 2020Drammen, Nedre Eiker og Svelvik slår seg sammen til Drammen kommune i 2020.  
  Drammen og Nedre Eiker har til sammen bidratt med 900.000 kr til samarbeidet. Svelvik har tidligere ikke deltatt i samarbeidet.
* Kongsberg kommune   
  På bakgrunn av arbeidet med forslag til bypakker/byvekstavtaler som inkluderte  
  bomfinansiering sa Kongsberg kommunestyre at det ikke ville aktuelt med en byvekstavtale med bomfinansiering for Kongsberg sin del. Kongsberg kommunestyre vedtok på den bakgrunn i møte 12. desember 2018 å søke Buskerudbysamarbeidet om å få “*status som assosiert medlem, innrettet mot felles areal- og transportutvikling i vår region”.* Kongsberg er inkludert i dagens belønningsavtale og i ny søknad til belønningsavtale for 2020-21. Det er behov for å klarlegge Kongsbergs status når det gjelder Kongsbergs medlemskap og bidrag til finansieringen av samarbeidet.
* Jernbanedirektoratet viser i mail 18. november 2019 til prosessen med å se på  
   Buskerudbysamarbeidets oppgaver framover der Jernbanedirektoratet ba om at statens bidrag til samarbeidet vurderes sett på under ett slik at de statlige etatene ikke bidrar med midler i tillegg til den store potten med belønningsmidler. Jernbanedirektoratet deltar i lignende samarbeid i andre byområder hvor det ikke betales inn separate midler fra etatene i tillegg til bevilgningen fra SD. Jernbanedirektoratet anbefaler at de statlige bidragene ikke økes før Buskerudbysamarbeidet fremtidige organisering er vurdert, og signaliserer at de har forståelse for Fylkesmannens vurderinger knyttet til dette samarbeidet.
* Budsjett samarbeidsmidler 2019: Budsjettet for 2019 er knapt, ikke minst fordi et overforbruk på kr 393 943 skal dekkes inn i 2019. Det vises til ATM-utvalgssak 19/19 Regnskap samarbeidsmidler 2018. Tidligere år har budsjettene fått tilført overskudd fra forgående år.

I ATM-utvalgsmøte 15. februar 2019 ble det konkludert med at partnerbidrag og evt. andre spørsmål avklares i løpet av 2019 i sammenheng med evt. andre organisasjonsendringer i Buskerudbysamarbeidet. Det er startet en prosess med å se på Buskerudbysamarbeidets oppgaver framover, jfr. sak 35/19. Eventuelle mer varige endringer vil sees på i forlengelse av denne prosessen.   
  
Administrativ styringsgruppe behandlet saken i møte 19. november og anbefaler at tilskuddet fra partnerne økes med 50.000 kr per år, bortsett fra jernbanedirektoratet. Dette for å kompensere for bortfall av fylkesmannens tilskudd. Tilskuddet fra partnerne ble sist økt med 50.000 kr i 2016. Når det gjelder Drammens tilskudd i 2020 foreslås at dette omfatter tidligere Nedre Eiker kommunes tilskudd 250.000 kr pluss 50.000 kr og tidligere Drammen kommunes tilskudd kr 650.000 kr pluss 50.000 kr og at Svelvik inkluderes i dette, slik at nye Drammen kommunes tilskudd blir 1.000.000 kr.

Fordelingen mellom partnerne forslås slik for 2020:

Inntekter Kr  
Statens vegvesen 400.000,-  
Jernbanedirektoratet 350.000,-  
Viken fylkeskommune 700.000,-  
Drammen kommune 1.000.000,-  
Kongsberg kommune 300.000,-  
Øvre Eiker kommune 300.000,-  
Lier kommune 300.000,-

**Totale inntekter 3.350.000,-**Rammen på 3,35 mill. kr i 2020 budsjettet foreslås fordelt slik:

|  |  |  |
| --- | --- | --- |
|  | **Utgifter** | **Kr** |
| Post 1 | Felles kunnskapsgrunnlag (planlegging og utredninger mv.) | 350.000,- |
| Post 2 | Sekretariat (2 stillinger og deler av stilling; lønn, kontorhold, husleie, møteutgifter, støttefunksjoner) | 3.000.000,- |
|  | **Totale utgifter** | **3.350.000,-** |

***Adm. styringsgruppes forslag til konklusjon over for ATM-utvalget:****Budsjett samarbeidsmidler holdes på samme nivå som i 2019 med 3.350.000,-. For å kompensere for fylkesmannens uttreden av samarbeidet økes bidraget med 100 000 kr fra Drammen kommune (tidligere Drammen og Nedre Eiker) og 50 000 kr fra hver av de tre andre kommunene, Buskerud fylkeskommune og Statens vegvesen.*

**Sak 40/17 Møteplan Buskerudbysamarbeidet 2020**

**Hensikt med saken**Fastsette møteplan for Buskerudbysamarbeidet for 2020.

**Bakgrunn**Det tas som tidligere utgangspunkt i fredager som møtedager for ATM-utvalget og adm. styringsgruppe. For å bidra til mulighet for god politisk forankring planlegges det med 14 dager mellom møtene i administrativ styringsgruppe og ATM-utvalget. Det planlegges ATM-rådsmøter i forkant av to av ATM-utvalgsmøtene. ATM-rådsmøtene legges fortrinnsvis på mandag ettermiddag/kveld. Møteplanen settes opp for hele året.

**FORSLAG MØTEPLAN 2020 – BUSKERUDBYSAMARBEIDET**

**ATM-utvalget**

|  |  |  |
| --- | --- | --- |
| Kl. 11:00 – 14:00 |  |  |
| Fredag 14. februar | Innhold Buskerudbysamarbeidet framover Handlingsplan belønningsmidler 2020-21 Belønningsmidler tiltaksplan 2020 Belønningsmidler rapport til SD 2019  Innspill NTP | Drammen kommune |
| Fredag 29. mai |  | Lier kommune |
| Fredag 25. september |  | Kongsberg kommune |
| Fredag 27. november |  | Øvre Eiker kommune |

**ATM-rådsmøte**

|  |  |  |
| --- | --- | --- |
| kl 16:30 – 18:00 |  |  |
| Mandag 3. februar |  | Fylkestingssalen |
| Mandag 21. september |  | Fylkestingssalen |

**Adm. styringsgruppe/fagrådet**

|  |  |  |
| --- | --- | --- |
| Kl. 09:00 – 12:00 |  |  |
| Torsdag 17. januar | Fagrådet | Sekretariatet |
| Fredag 31. januar | Administrativ styringsgruppe | Fylkeshuset |
| Torsdag 5. mars | Fagrådet | Sekretariatet |
| Torsdag 23. april | Fagrådet | Sekretariatet |
| Fredag 15. mai | Administrativ styringsgruppe | Fylkeshuset |
| Torsdag 27. august | Fagrådet | Sekretariatet |
| Fredag 11. september | Administrativ styringsgruppe | Fylkeshuset |
| Torsdag 29. oktober | Fagrådet | Sekretariatet |
| Fredag 13. november | Administrativ styringsgruppe | Fylkeshuset |

***Administrativ styringsgruppe anbefaler slik konklusjon:*** *Møteplan for 2020 vedtas.*

**Sak 41/19 Status**

**Buskerudbysamarbeidet i folkevalgtopplæringen**Tilbud om informasjonsopplegg om Buskerudbyen for bruk ved folkevalgtopplæring er sendt til rådmennene Lier, Drammen, Øvre Eiker, Kongsberg og fylkeskommunen, som alle har gitt positiv tilbakemelding. Innhold vil i hovedtrekk være:

* Bakgrunn, mål og hensikt med Buskerudbysamarbeid.
* Politisk styrt organisasjon - forholdet mellom kommunestyret/fylkestinget og Buskerudbyens organer, med vekt på samarbeidets saksforberedende rolle.
* Felles areal- og transportplan Buskerudbyen 2013-23
* Slik reiser vi i dag. Ventet trafikkvekst
* Belønningsordningen, og forvaltning av statlige midler til byområdet (inkl. tiltak som er gjennomført/planlagt i de ulike kommunene)
* Statlige krav og føringer
* Hva nå, Buskerudbyen? Felles utfordringer og muligheter fremover – inkl. sikre effektiv samhandling og gjennomføringskraft.
* Evnt. avsluttende bolk med relevante drøftingstema: F.eks: Hvordan sikre fortsatt politisk eierskap. Refleksjon og meningsutveksling rundt rollen som folkevalgt når løsningene går på tvers av kommunegrenser og forvaltningsnivå? Buskerudbysamarbeidet som arena for de folkevalgte: Hvordan kan samarbeidet bidra til å løse Buskerudby-regionens utfordringer?

**Omdisponeringer handlingsplan 2018-19**Administrative styringsgruppe har i møte 19. november 2019 fattet slik konklusjon: I henhold til ATM-utvalgets fullmakt gjøres følgende omdisponeringer i handlingsplan for belønnings-midler 2018 og 2019:   
Kr 6 091 134,- stilles til disposisjon for tildeling etter inndragelse av ubrukte midler fra tidligere tildelinger:

2019-2.2.3 Prosjektering Hokksund stasjon Haugveien – sentrum -250 000, ny bevilgning 750 000.   
2018-2.2.6 Detaljplanlegging ny adkomst Vestfossen stasjon -700 000, ny gjeldende bevilgning 0.   
2018-3.1.5.3 FV 53 Nedbergkollveien gang- og sykkelvei syd -700 000, ny gjeldende bevilgning 0.  
2019-3.1.5.4 Bruveien gang- og sykkelvei -1 000 000, ny gjeldende bevilgning 0.   
2019-3.1.6.4 FV 21 Vestsideveien kryssing av Fv 285 Mulighetsstudie -1 200 000, ny bevilgning 0.  
2018-3.1.6.5 Sykkelvei på gammel jernbanelinje asfaltering -1 000 000, ny bevilgning 0.  
2019-3.3.4.4 Elsykkelbibliotek Øvre Eiker -200 000, ny gjeldende bevilgning 0.  
2018-5.1.3 Revidering av handlingsplan sykkel -41 134, ny gjeldende bevilgning 258 866   
2019-4.1.2 Kongsberg: Iverksetting av helhetlig parkeringsplan med publikumsvennlig  
 parkeringsteknologi og beboerparkering -1 000 000, ny gjeldende bevilgning 0.

Disse tildeles til følgende tiltak:  
2018-3.1.1.2 Fv 68 Jernbanegata og Møllergata, Vestfossen + 700 000, ny gjeldende bevilgning 1 125 000.  
2019-3.1.1.2 Fv 68 Jernbanegata og Møllergata, Vestfossen + 250 000, ny gjeldende bevilgning 350 000.   
2018-3.1.5.2 FV 53 Drammensveien fortau nord +1 420 000, ny gjeldende bevilgning 2 120 000.   
2019-3.1.6.5 Sykkelveg på gamle jernbanelinja – asfaltering + 300 000, ny gjeldende bevilgning 1 100 000.  
2018-3.1.6.7 Lys i Gjellebekkveien, gang og sykkelvei + 600 000, ny gjeldende bevilgning 600 000.   
2019-3.1.6.7 Lys i Gjellebekkveien, gang- og sykkelvei + 500 000, ny gjeldende bevilgning 500 000.  
2018-3.1.6.8 Sykkelhotell Lierbyen + 400 000, ny gjeldende bevilgning 400 000.  
2019-3.1.6.8 Sykkelhotell Lierbyen + 400 000, ny gjeldende bevilgning 400 000.  
2019-4.2.1.1 Drammensveien mobilitetspunkt med lademuligheter + 200 000, ny bevilgning 200 000.  
2019-3.1.7.1 Kongsberg – prosjektering sykkelbru nord + 800 000, ny gjeldende bevilgning 800 000.  
2019-3.1.8 Nedre Eiker gang- og sykkelvei Vinnes + 280 000, ny gjeldende bevilgning 480 000   
2019-4.2.1.2 Vinterdrift prosjekt Autonome busser Kongsberg + 200 000, ny gjeldende bevilgning 200 000.  
 Feil beløp ved omdisponering i august udisponerte midler + 41 134  **Tilskuddsmidler til arbeid med arealtiltak i Buskerudbyen**Kommunal- og moderniseringsdepartementet har i 2018 og 2019 lyst ut i overkant av 20 millioner kroner årlig som tilskudd til arbeidet med arealtiltak i byvekstavtaler for de ni byområdene Oslo og Akershus, Bergensområdet, Trondheimsområdet, Nord-Jæren, Kristiansandsregionen, Tromsø, Nedre Glomma, Grenland og Buskerudbyen.

Tilskuddsordningen fra KMD har som formål å bidra til en ønsket arealutvikling i disse byområdene. Ordningen supplerer bevilgninger over Samferdselsdepartementets budsjett til transportrelaterte tiltak i byområdene.

Det er krav om egenandel for prosjekter som får arealtilskudd. KMD dekker maksimalt 50 pst av totale midler som brukes på prosjektene.Buskerudbyen har fått tildelt midler fra støtteordningen både i 2018 og 2019 til følgende prosjekter:

* 2018: Lier: "Før byen kommer" – kr 400 000
* 2018: Drammen: "Gulskogen nord" – kr 400 000
* 2018: Nedre Eiker: «Torget i Mjøndalen» – kr 400 000
* 2018: Øvre Eiker: «Sentrumsutvikling i Hokksund» - kr 400 000
* 2018: Forprosjekt: «Utvikling av GIS-verktøy for å følge opp og utvikle prioriterte vekstområder i tråd med regional plan» – kr 200 000
* 2018: Studie: «Boligpreferanser i Buskerudbyen» - kr 300 000
* 2019: Drammen: "Utvikling av området rundt dagens sykehusområde" – kr 200 000   
  "Gulskogen nord" – kr 400 000
* 2019: Øvre Eiker: "Sentrumsutvikling Vestfossen" – kr 600 000   
   "Sentrumsutvikling Hokksund" – kr 400 000
* 2019: Lier: "Før byen kommer" – kr 200 000

Det er nå tid for sluttrapportering for tildelte 2018-midler. Buskerudbysamarbeidet må redegjøre for bruk av tildelte midler til arealstøtte fra KMD (2018-midler) innen 1. desember 2019. Sekretariatet koordinerer felles innsendelse av sluttrapport på vegne av Buskerudbyen Kommunene bidrar med dokumentasjon for midler tildelt til planarbeid i den enkelte kommune. Sekretariatet sørger for å rapportere for pågående arbeid med de to felles utredningsprosjektene

* Å utvikle GIS-verktøy for Buskerudbyen (pågår i samarbeid med Statens vegvesen, region sør).
* Gjennomføre en boligpreferansestudie for Buskerudbyen (prosess for innkjøp av studie pågår nå i samarbeid med kommunene).

**Kontorlokaler for Buskerudbysekretariatet**Leieavtale mellom Statens vegvesen region sør og Buskerudbysamarbeidet om leie av areal til kontorarbeidsplasser i 1. etasje i vegvesenets lokaler i Tollbugata 2, Drammen utløper 1.1.2020. Vegvesenet skal flytte ut av lokalene i begynnelsen av februar og det er sagt at Buskerudbysekretariatet kan ha tilhold i dagens kontorlokaler så lenge vegvesenet er i bygget. Det arbeides med å finne en løsning for lokalisering av sekretariatet. Et aktuelt alternativ er å lokalisere sekretariatet i Pir 7 (ved Øvre Sund bru) som en egen enhet hos Viken fylkeskommune. Det er foreløpig usikkert om dette lar seg gjøre. Et annet alternativ som har vært drøftet er samlokalisering med Statens Vegvesen i det nye lokalet ved jernbane-stasjonen som etaten flytter inn i utpå nyåret. Det sees også på muligheter for midlertidige løsninger i påvente av endelig avklaring av ny organisering og kontorsituasjon for Statens vegvesen og Viken fylkeskommune.

***Forslag til konklusjon:*** *Status tas til orientering*

**Sak 40/19 Eventuelt  
  
Sak 41/19 Valg av leder og nestleder i ATM-utvalget**I avtalen for Buskerudbysamarbeidet heter det i punkt 5:

***ATM-utvalg (areal, transport og miljøutvalg)***

*ATM-utvalg Buskerudbyen er øverste styringsorgan for samarbeidsprosjektet. ATM-utvalget består av de fem ordførerne, fylkesordfører, regiondirektører for Statens vegvesen og Jernbaneverket samt Fylkesmannen i Buskerud. Utvalget konstituerer seg selv.*

*Mandatet for ATM-utvalget:*

* *Gi anbefalinger til formelt organ (kommunestyrer, fylkesting og samferdselsutvalg i fylkeskommunen) for beslutninger i etterkant.*
* *Være styringsgruppe for arbeidet knyttet til felles areal- og transportplan.*
* *Ivareta rollen som koordinerings- og styringsorgan for avtale med SD om belønningstilskudd for kollektivtransport og mindre bilbruk. Dette innebærer bl. a. prioritering av tiltak innenfor de årlige økonomiske rammer.*
* *Gi anbefalinger til regionalt kollektivtransportselskap(Buskerud kollektivtrafikk as /Brakar).*

*Møtehyppighet: 3 - 4 møter pr. halvår. ATM-utvalgets arbeid legges opp på måter som bidrar til bred politisk forankring (jf. vedlegg til avtalen).*

I perioden 2010 – september 2011 var fylkesordfører Roger Ryberg leder og ordfører i Lier Ulla Nævestad nestleder av ATM-utvalget.

I ATM-utvalgsmøte 18. november 2011 ble Tore Opdal Hansen, ordfører i Drammen kommune valgt til leder og Vidar Lande, ordfører i Kongsberg kommune valgt til nestleder med virkeperiode til utgangen av året 2013. I møte i ATM-utvalget 7. februar 2014 ble valg av leder og nestleder utsatt til juni 2014. I ATM-utvalgsmøte 20. juni 2014 ble Tore Opdal Hansen, ordfører i Drammen kommune gjenvalgt til leder og Vidar Lande, ordfører i Kongsberg kommune, gjenvalgt til nestleder for ATM utvalget med virkeperiode til etter kommune- og fylkestingsvalget høsten 2015.  
  
I november 2015 ble Tore O. Hansen gjenvalgt som leder av ATM-utvalget med varighet i 2 år og med Roger Ryberg som nestleder. I november 2017 ble fylkesordfører Roger Ryberg valgt til leder med ordfører i Lier Gunn-Cecilie Ringdal som nestleder.

Som det fremgår av samarbeidsavtalen (se utdrag ovenfor) konstituerer ATM-utvalget seg selv.**Vedlegg 1 (Til sak 34/19)**

**Møtereferat ATM-utvalget**

**Møte nr. 4/19** - **20.09.2019**

|  |  |
| --- | --- |
| **Tilstede** | **ATM-utvalget:**  Gunn Cecilie Ringdal, ordfører, Lier kommune (møteleder) Tore Opdal Hansen, ordfører, Drammen kommune  Hans Kristian Sveaas, varaordfører, Øvre Eiker kommune  Bent Inge Bye, ordfører, Nedre Eiker kommune  Kari-Anne Sand, ordfører Kongsberg kommune Ove Skovdahl, seksjonssjef, Regional samhandling øst, Jernbane-direktoratet  **Fra administrasjonen:** Gro R. Solberg, samferdselsdirektør, Buskerud fylkeskommune Wenche N. Grinderud, rådmann, Kongsberg kommune  Trond Julin, rådmann, Drammen kommune Bente Gravdal, rådmann, Lier kommune Morten Lauvbu, kommunalsjef, Øvre Eiker kommune Truls Hvitstein, rådmann, Nedre Eiker kommune  **Fra sekretariatet:**  David Ramslien, daglig leder Buskerudbysamarbeidet Gun Kjenseth, prosjektleder by-/ og stedsutvikling Ingunn Larsen, prosjektleder kommunikasjon Trond Solem, prosjektleder sykkel Tor Atle Odberg, prosjektleder samferdsel |
| **Forfall** | Roger Ryberg, fylkesordfører, Buskerud fylkeskommune Gunhild Dalaker Tøseth, avdelingsdirektør fylkesmannen i Oslo og Viken Kjell Inge Davik, regionaldirektør, Statens vegvesen |
| **Møtested** | Kongsberg rådhus, Kongsberg kommune, Kongsberg |
| **Tidspunkt** | Fredag 20. september 2019 kl 11:00 – 13:00 |

Innkalling og dagsorden godkjent.  
 **Sak 29/19 Referat fra ATM-utvalget 21. juni 2019 *Konklusjon:*** *Referatet godkjent.*  
**Sak 30/19 Reisevaneundersøkelsen 2018**David Ramslien presenterte foreløpige resultater for reisevaneundersøkelsen 2018.

***Konklusjon:*** *Resultatene for RVU 2018 tas til orientering.*

**Sak 31/19 Status og videre prosess Buskerudbysamarbeidet**David Ramslien innledet  
  
**Drøfting i møtet:**Neste møte i ATM-utvalget blir en vekselssone, både sittende og nye ATM-utvalgs-medlemmer bør stille. Det er nye rammevilkår. Buskerudbyen har blitt sett på som viktig for fylkeskommunen, hvordan blir dette i det nye storfylket Viken? Det ble stilt spørsmål ved hvordan det vil bli oppfattet sammenlignet med de andre storbyområdene i Viken at Buskerudbyområdet ikke har fått på plass en bypakke.   
  
Flere var opptatt av at det nye ATM-utvalget må få tydelig presentert hvilke utfordringer en står overfor. Belønningsmidlene vil ha stor betydning, men kommunene og fylkeskommunen må i større grad bidra med egne midler for å løse utfordringer. Det utredningsarbeidet som er gjort i forbindelse med BBP2 vil være sentralt framover.  
Det ble gitt uttrykk for at det er en uoversiktlig situasjon med store organisasjonsendringer hos samarbeidspartnerne, signaler om endringer av nullvekstmålet, satsing på ny teknologi, usikkerhet med belønningsmidlene og hva som skjer med de statlige prosjektene som lå med delfinansiering i BBP2 (ny Holmenbru og utvidelse av Strømsåstunnellen). I en slik situasjon synes det åpenbart at en må fortsette å samarbeide.  
  
Bente Gravdal opplyste at det utarbeides informasjon om Buskerudbysamarbeidet for bruk i folkevalgtopplæringen.

Gro R. Solberg påpekte at det er mange kommuner i Viken og at Buskerudbyområdet bør stå sammen. Det vil kreves løsninger i fellesskap. Det er tre storbyområder som skal følges opp i Viken. Gro R. Solberg vil følge Buskerudbyen framover.   
 ***Konklusjon:*** *ATM-utvalget anbefaler at det arbeides videre for å nå målene og løse utfordringene i Buskerudbyen uten Buskerudbypakke 2. Det bør settes i gang et arbeid med å klargjøre rammer og føringer for en eventuell byvekstavtale for Buskerudbyen. Det anbefales at det også ses nærmere på aktuelle tiltak i eventuelle forhandlinger med staten. De nyvalgte politikerne tar endelig stilling til satsings- og tiltaksområder omtalt i saken og til videre framdrift.*

**Sak 32/19 Status**   
**Omdisponering Buskerudbypakke1/belønningsmidler**Det ble stilt spørsmål om hva bevilgningen på tiltak 2019-5.3.2 Bygge kunnskap om Buskerudbyen/BBP2/kampanjer skal brukes til. Det ble svart at det ikke foreligger konkrete forslag til benyttelse av denne posten nå, men at kommunikasjonsbudsjettet benyttes til å støtte de prosessene som går. Det er usikkerhet ved når ny belønningsavtale kan foreligger og det er behov for å ha driftsmidler tilgjengelig.

***Konklusjon:*** *Status tas til orientering*

**Sak 33/19 Eventuelt**Neste møte i ATM-utvalget blir et konstituerende møte. Både sittende og nye medlemmer av ATM-utvalget innkalles til møtet 29. november. Oppsatt møte i ATM-rådet 25. november utgår. Det er viktig at kommunene og fylkeskommunen velger medlemmer til ATM-rådet. Det er behov for god forankring av Buskerudbysamarbeidet hos de folkevalgte.

Eventuelle endringer i ATM-utvalg og ATM-råd sees i forbindelse med sak om status og videre prosess Buskerudbysamarbeidet og framtidig organisering.

Møteleder Gunn Cecilie Ringdal takket for godt samarbeid i ATM-utvalget i valgperioden og ønsket lykke til videre.